W Serbskich Pazlicach a Njebjelčicach budźe twarjene
Njebjelčicy (JK/SN). Po wotpokazanju pjenježnych darow za Njebjelčansku gmejnu přez gmejnskich radźićelow widźi wjesnjanosta Tomaš Čornak (CDU) wupuć w formje towarstwa.
Po tym zo běchu radźićeljo gmejny Njebjelčicy hižo dwójce wotpokazali, přiwzać pjenježne dary třećich, kotrež běchu mjez druhim podpěrje wuprawy gmejnskich zastupjerjow do afriskeho Benina wěnowane, informowaše jich wjesnjanosta na wčerawšim posedźenju wo tym, zo załoža nowe towarstwo. Wone ma skutkować ze zaměrom, hajić a skrućić mjezynarodne styki gmejny. Za to gmejnje darjene pjenjezy zasadźa, kotrež tak cyle zaměrnje wužiwaja. Gmejna ma hižo wjele lět kontakty k partnerskim gmejnam a bliskim organizacijam, kotrež chce dale hajić. Čornak widźi w towarstwje móžnosć, njewotwisnje wot gmejnskeje rady na dobro komuny zaměrnje skutkować a gmejnje poskićenu pomoc w pjenježnej a materielnej formje k skrućenju mjezynarodneho dźěła gmejny wužiwać.
szl_Latn szl_Latn szl_Latn